Document ID: 32002D0352

Απόφαση του Συμβουλίου
της 25ης Απριλίου 2002
για την αναθεώρηση του Κοινού Εγχειριδίου
(2002/352/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τον κανονισμό (ΕΚ) αριθ. 790/2001 του Συμβουλίου, της 24ης Απριλίου 2001, που επιφυλάσσει στο Συμβούλιο εκτελεστικές εξουσίες σχετικά με ορισμένες λεπτομερείς διατάξεις και πρακτικές διαδικασίες διενέργειας συνοριακών ελέγχων και επιτήρησης(1),
την πρωτοβουλία του Βασιλείου του Βελγίου και του Βασιλείου της Σουηδίας,
Εκτιμώντας τα ακόλουθα:
(1) Είναι αναγκαίο να καταργηθούν ορισμένες διατάξεις του Κοινού Εγχειριδίου(2) οι οποίες είναι περιττές για τις δραστηριότητες συνοριακού ελέγχου και να τροποποιηθούν ορισμένες άλλες διατάξεις συνεπεία της κατάργησης αυτής.
(2) Τα κράτη μέλη έχουν δηλώσει επίσης στη Γενική Γραμματεία του Συμβουλίου ότι ορισμένα παραρτήματα του Κοινού Εγχειριδίου, τα οποία συνίστανται σε καταλόγους πραγματολογικών στοιχείων που πρέπει να παρέχουν σύμφωνα με τους ισχύοντες κανόνες, δεν χρειάζεται πλέον να αποτελούν μέρος του Κοινού Εγχειριδίου.
(3) Σύμφωνα με τα άρθρα 1 και 2 του πρωτοκόλλου για τη θέση της Δανίας το οποίο προσαρτάται στη συνθήκη για την Ευρωπαϊκή Ένωση και στη συνθήκη για την ίδρυση της Ευρωπαϊκής Κοινότητας, η Δανία δεν συμμετέχει στη θέσπιση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της. Δεδομένου ότι σκοπός της απόφασης αυτής είναι να αναπτύξει το κεκτημένο του Σένγκεν κατ' εφαρμογή των διατάξεων του τίτλου IV του τρίτου μέρους της συνθήκης για την ίδρυση της Ευρωπαϊκής Κοινότητας, η Δανία, σύμφωνα με το άρθρο 5 του ως άνω πρωτοκόλλου, θα αποφασίσει εντός έξι μηνών από τη θέσπιση της παρούσας απόφασης από το Συμβούλιο, εάν θα την ενσωματώσει στο εθνικό της δίκαιο.
(4) Όσον αφορά τη Δημοκρατία της Ισλανδίας και το Βασίλειο της Νορβηγίας, η παρούσα απόφαση συνιστά ανάπτυξη των διατάξεων του κεκτημένου του Σένγκεν η οποία εμπίπτει στον τομέα που καθορίζεται στο άρθρο 1 σημείο Α της απόφασης 1999/437/ΕΚ του Συμβουλίου, της 17ης Μαΐου 1999, σχετικά με ορισμένες λεπτομέρειες εφαρμογής της συμφωνίας που έχει συναφθεί από το Συμβούλιο της Ευρωπαϊκής Ένωσης, τη Δημοκρατία της Ισλανδίας και το Βασίλειο της Νορβηγίας για τη σύνδεση των δύο αυτών κρατών με την υλοποίηση, την εφαρμογή και την ανάπτυξη του κεκτημένου του Σένγκεν(3).
(5) Σύμφωνα με τα άρθρα 1 και 2 του πρωτοκόλλου για τη θέση του Ηνωμένου Βασιλείου και της Ιρλανδίας το οποίο προσαρτάται στη συνθήκη για την Ευρωπαϊκή Ένωση και στη συνθήκη για την ίδρυση της Ευρωπαϊκής Κοινότητας, τα εν λόγω κράτη μέλη δεν συμμετέχουν στη θέσπιση της παρούσας απόφασης και επομένως δεν δεσμεύονται από αυτήν ούτε υπόκεινται στην εφαρμογή της,
ΑΠΟΦΑΣΙΖΕΙ:
Άρθρο 1
1. Το μέρος Ι του Κοινού Εγχειριδίου τροποποιείται ως εξής:
α) το σημείο 1.2 δεύτερη πρόταση αντικαθίσταται από το ακόλουθο κείμενο: "Η παράνομη διάβαση των εξωτερικών συνόρων εκτός των επιτρεπόμενων συνοριακών διαβάσεων και ωρών λειτουργίας υπόκειται σε κυρώσεις που προβλέπονται από την εθνική νομοθεσία."·
β) το σημείο 1.3 αντικαθίσταται από το ακόλουθο κείμενο: "Κατά παρέκκλιση από το γενικό κανόνα, τα ακόλουθα πρόσωπα μπορούν να διαβαίνουν τα εξωτερικά σύνορα εκτός των επιτρεπομένων σημείων διαβάσεως και ωρών λειτουργίας:
- τα πρόσωπα για τα οποία διμερείς συμφωνίες για τη μικρή συνοριακή κυκλοφορία -που στην Ιταλία αποκαλείται μικρή συνοριακή ή κυκλοφορία για λόγους αναψυχής- προβλέπουν αντίστοιχες άδειες και,
- οι ναυτικοί οι οποίοι αποβιβάζονται σύμφωνα με το σημείο 6.5.2."·
γ) το σημείο 1.3.1 τελευταία παράγραφος καταργείται·
δ) το σημείο 1.3.3 αντικαθίσταται από το ακόλουθο κείμενο: "Οι παρεκκλίσεις από τις διατάξεις του σημείου 1.2 που προβλέπονται στο πλαίσιο της μικρής συνοριακής κυκλοφορίας -που στην Ιταλία αποκαλείται μικρή συνοριακή ή κυκλοφορία για λόγους αναψυχής- χορηγούνται βάσει διμερών συμφωνιών τις οποίες τα κράτη μέλη συνάπτουν με όμορα τρίτα κράτη.".
2. Τα παραρτήματα 2 και 3 του Κοινού Εγχειριδίου καταργούνται.
Άρθρο 2
Η παρούσα απόφαση εφαρμόζεται από την 1η Ιουνίου 2002.
Άρθρο 3
Η παρούσα απόφαση απευθύνεται στα κράτη μέλη σύμφωνα με τη συνθήκη για την ίδρυση της Ευρωπαϊκής Κοινότητας.
Λουξεμβούργο, 25 Απριλίου 2002.

Labels: 10
3
11